
Nr.27/406/13 octombrie 2004
RAPORT

asupra propunerii legislative privind completarea Legii nr.44/1 iulie 1994, privind veteranii de război, precum şi unele drepturi ale invalizilor şi văduvelor de război 
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind completarea Legii nr.44/1 iulie 1994, privind veteranii de război, precum şi unele drepturi ale invalizilor şi văduvelor de război, trimisă cu adresa nr.P.l.-X 437 din 30 august 2004.

La întocmirea prezentului raport, Comisia a avut în vedere avizele Consiliului Legislativ şi Comisiei pentru agricultură, silvicultură, industrie alimentară şi servicii specifice, precum şi punctul de vedere al Guvernului.

Propunerea legislativă are ca obiect de reglementare completarea articolului 13 al Legii nr.44/1994 privind veteranii de război, precum şi unele drepturi ale invalizilor şi văduvelor de război, în sensul ca veteranii decoraţi cu medalia „Crucea Comemorativă a celui de-al II-lea Război Mondial 1941-1945” să fie împroprietăriţi cu 1 ha de teren arabil.
Comisia propune Plenului respingerea iniţiativei legislative din următoarele considerente:
1. Veteranii decoraţi cu Medalia „Crucea Comemorativă a celui de-al II-lea Război Mondial 1941-1945”, ca urmare a Decretului nr.55/1995, au beneficiat de reconstituirea dreptului de proprietate asupra suprafeţelor de teren cu care au fost împroprietăriţi după al doilea război, confiorm Legii nr.18/1991, republicată.

2. Propunerea excede intenţia legiuitorului, care distinge între veteranii decoraţi ce se regăsesc la art.13 din Legea nr.44/1994 şi categoria de veterani ai prezentei iniţiative ce se regăsesc la un articol distinct din aceeaşi lege, art.14, în funcţie de importanţa medaliilor conferite şi a drepturilor ce decurg de aici.
2. Propunerea legislativă face parte din categoria legilor ordinare, conform prevederilor constituţionale, şi a fost respinsă de Senat în şedinţa din 29 iunie 2004, cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 19 deputaţi, din totalul de 20 membri ai comisiei.

La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Georgeta Gheorghe – director în cadrul Ministerului Muncii, Solidarităţii Sociale şi Familiei.
4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor iniţiativei legislative în şedinţa din 12 octombrie 2004, Comisia a propus respingerea acesteia cu 12 voturi pentru şi 2 voturi împotrivă.

